
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  13 februarie  2007               

Pl-x  23 /2007                      


A V I Z

asupra propunerii legislative pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-IV din învăţământul de stat, precum şi pentru copiii preşcolari din grădiniţele de stat cu program normal de 4 ore
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-IV din învăţământul de stat, precum şi pentru copiii preşcolari din grădiniţele de stat cu program normal de 4 ore,  trimisă cu adresa nr. Pl-x  23 din 5 februarie 2007  şi înregistrată cu nr.72 din 6 februarie 2007.
Senatul, în calitate de primă Cameră sesizată, a respins propunerea legislativă, în şedinţa din 19 decembrie 2006.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 12  februarie 2007.

              Membrii comisiei au examinat propunerea legislativă supusă avizării, expunerea de motive, punctul de vedere al Guvernului transmis cu adresa nr.3084 din 13.10.2006, prin care nu susţine adoptarea acestei iniţiative legislative şi avizul favorabil, cu unele observaţii şi propuneri, al Consiliului Legislativ, nr.1211 din 07.09.2006.
              S-a reţinut că iniţiativa legislativă are ca obiect de reglementare modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-IV din învăţământul de stat, precum şi pentru copiii preşcolari din grădiniţele de stat cu program normal de 4 ore, în sensul extinderii acestui program şi la elevii din învăţământul gimnazial, respectiv clasele V-VIII.
Dispoziţiile propuse au implicaţii asupra bugetului de stat, efortul financiar estimat de Guvern fiind de aproximativ 184 milioane lei (RON), cheltuieli pentru care iniţiatorii nu precizează sursele de finanţare, în conformitate cu prevederile art. 15 din Legea nr.500/2002 privind finanţele publice. Nu sunt respectate, astfel, dispoziţiile art.138 alin.(5) din Constituţia României.
               În urma dezbaterilor, Comisia juridică, de disciplină şi imunităţi a hotărât,  cu majoritate de voturi, avizarea  negativă   a  propunerii legislative pentru

modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-IV din învăţământul de stat, precum şi pentru copiii preşcolari din grădiniţele de stat cu program normal de 4 ore.
 În raport de obiectul şi conţinutul reglementării,  propunerea legislativă face parte din categoria legilor ordinare. 
                            PREŞEDINTE,                               SECRETAR,

                            Sergiu ANDON                              George BĂEŞU

      Consilier,
      Cecilia Păduroiu

